PMIndiaData/PMIndiaSum huggingface dataset:
പ്രധാനമന്ത്രി 2018 മെയ് 19ന് ജമ്മു കശ്മീര്‍ സന്ദര്‍ശിക്കും

പ്രധാനമന്ത്രി ശ്രീ. നരേന്ദ്ര മോദി 2018 മെയ് 19ന് ഏകദിന ജമ്മു കശ്മീര്‍ സന്ദര്‍ശനം നടത്തും. ലെയില്‍ 19ാമത് കുഷോക് ബകുല റിംപോച്ചയുടെ ജന്മശതാബ്ദി ആഘോഷ സമാപനച്ചടങ്ങില്‍ അദ്ദേഹം പങ്കെടുക്കും. സോജില തുരങ്കത്തിന്റെ ജോലി അരംഭിക്കുന്നതിന്റെ ഭാഗമായി പ്രധാനമന്ത്രി ശിലാഫലകം അനാച്ഛാദനം ചെയ്യും. 14 കിലോമീറ്റര്‍ ദൈര്‍ഘ്യമുള്ള സോജില തുരങ്കം ഇന്ത്യയിലെ ഏറ്റവും വലിയ തുരങ്ക പാതയും ഏഷ്യയിലെ ഏറ്റവും ദൈര്‍ഘ്യമേറിയ ഇരു ദിശയിലേക്കുമുള്ള തുരങ്കവുമായിരിക്കും. ഈ വര്‍ഷമാദ്യം പ്രധാനമന്ത്രിയുടെ അധ്യക്ഷതയില്‍ ചേര്‍ന്ന സാമ്പത്തിക കാര്യങ്ങള്‍ക്കായുള്ള മന്ത്രിസഭാ സമിതി 6,800 കോടി രൂപ ചെലവില്‍ എന്‍.എച്ച്. 1എയിലെ ശ്രീനഗര്‍-ലെ പ്രദേശത്തെ ബല്‍ട്ടാല്‍ മുതല്‍ മിനമാര്‍ഗ് വരെയുള്ള തുരങ്കം നിര്‍മിച്ചു സംരക്ഷിക്കുന്നതിന് അനുമതി നല്‍കിയിരുന്നു. തുരങ്കം പൂര്‍ത്തിയാകുന്നതോടെ ശ്രീനഗര്‍, കര്‍ഗില്‍, ലെ എന്നീ പ്രദേശങ്ങള്‍ക്കിടയില്‍ എല്ലാ കാലാവസ്ഥയിലും ഗതാഗതം സാധ്യമാകും. നിലവില്‍ സോജില മലയിടുക്ക് കടന്നെത്താന്‍ മൂന്നര മണിക്കൂര്‍ വേണമെങ്കില്‍ തുരങ്ക പാത യാഥാര്‍ഥ്യമാകുന്നതോടെ കേവലം 15 മിനുട്ട് കൊണ്ട് എത്താന്‍ സാധിക്കും. ഈ മേഖലകളുടെ സര്‍വതോന്മുഖമായ സാമ്പത്തിക, സാമൂഹിക, സാംസ്‌കാരിക ഉദ്ഗ്രഥനത്തിന് ഇതു സഹായകമാകും. തുരങ്ക പാതയുടെ തന്ത്രപരമായ പ്രാധാന്യവും ഏറെയാണ്. ശ്രീനഗറിലെ ഷേര്‍-ഇ-കശ്മീര്‍ രാജ്യാന്തര കോണ്‍ഫറന്‍സ് സെന്ററി(എസ്.കെ.ഐ.സി.സി.)ല്‍ നടക്കുന്ന ചടങ്ങില്‍ 330 മെഗാവാട്ട് കിഷന്‍ഗംഗ ജലവൈദ്യുത പദ്ധതി പവര്‍ സ്റ്റേഷന്‍ പ്രധാനമന്ത്രി രാജ്യത്തിനു സമര്‍പ്പിക്കും. ശ്രീനഗര്‍ റിങ് റോഡിന്റെ തറക്കല്ലിടല്‍ കര്‍മവും അദ്ദേഹം നിര്‍വഹിക്കും. ജമ്മുവിലെ സൊറാവാര്‍ സിങ് ഓഡിറ്റോറിയത്തില്‍ പകുല്‍ ദള്‍ ഊര്‍ജപദ്ധതിക്കും ജമ്മു റിങ് റോഡിനും പ്രധാനമന്ത്രി തറക്കല്ലിടും. ശ്രീ മാതാ വൈഷ്‌ണോദേവി ക്ഷേത്ര ബോര്‍ഡിന്റെ താരാക്കോട് മാര്‍ഗും മെറ്റീരിയല്‍ റോപ്‌വേയും അദ്ദേഹം ഉദ്ഘാടനം ചെയ്യും. ക്ഷേത്രം സന്ദര്‍ശിക്കുന്ന തീര്‍ഥാടകര്‍ക്ക് ഉപകാരപ്രദമാണ് താരാക്കോട് മാര്‍ഗ്. നഗരങ്ങളിലെ വാഹനത്തിരക്കു കുറയ്ക്കാനും റോഡ് ഗതാഗതം സുരക്ഷിതവും വേഗമാര്‍ന്നതും കൂടുതല്‍ സൗകര്യപ്രദവും പരിസ്ഥിതിസൗഹൃദപരവും ആക്കിത്തീര്‍ക്കുന്നതിനും ഉദ്ദേശിച്ചുള്ളതാണ് ശ്രീനഗര്‍, ജമ്മു റിങ് റോഡുകള്‍. ജമ്മു ഷേര്‍-ഇ-കശ്മീര്‍ കൃഷിശാസ്ത്ര, സാങ്കേതിക സര്‍വകലാശാലയുടെ ബിരുദദാനച്ചടങ്ങിലും പ്രധാനമന്ത്രി സംബന്ധിക്കും.
സിനിമാ നിര്‍മ്മാണ രംഗത്ത് ഇന്ത്യാ- ഇസ്രായേല്‍ സഹകരണം

ഇന്ത്യയും ഇസ്രായേലും തമ്മില്‍ സിനിമാ നിര്‍മ്മാണത്തില്‍ സഹകരണത്തിന് ഏര്‍പ്പെട്ട കരാറിന് പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം മുന്‍കാലപ്രാബല്യത്തോടെ അംഗീകാരം നല്‍കി. ഇസ്രായേല്‍ പ്രധാനമന്ത്രി ശ്രീ. ബെഞ്ചമിന്‍ നെതന്യാഹു ഇന്ത്യ സന്ദര്‍ശിച്ച വേളയില്‍ രണ്ടു പ്രധാനമന്ത്രിമാരുടെയും സാന്നിദ്ധ്യത്തില്‍ ന്യൂഡല്‍ഹിയിലെ ഹൈദരാബാദ് ഹൗസില്‍ വച്ച് 2018 ജനുവരി 15 നാണ് കരാര്‍ ഒപ്പിട്ടത്. ഒരു അന്തര്‍ദ്ദേശീയ കക്ഷിയുമായി ഇന്ത്യന്‍ സിനിമയുടെ സഹ നിര്‍മ്മാണം എന്ന് വച്ചാല്‍ ഇന്ത്യന്‍ നിര്‍മ്മാതാവിന് അന്തര്‍ദ്ദേശീയ ഫണ്ട് ലഭിക്കുമെന്നര്‍ത്ഥം. അതോടൊപ്പം തിരക്കഥ, പ്രതിഭ എന്നിവയില്‍ യോജിച്ച പ്രവര്‍ത്തനം നടത്താമെന്നതിന് പുറമെ അന്തര്‍ദേശീയ തലത്തില്‍ വിതരണവും നടത്താന്‍ കഴിയും. ഈ കരാറിന്റെ അടിസ്ഥാനത്തില്‍ സഹനിര്‍മ്മാണം നടത്തുന്ന ചലച്ചിത്രങ്ങള്‍ ഇന്ത്യയിലും ഇസ്രായേലിലും ദേശീയ നിര്‍മ്മാണ പദവി ലഭിക്കാന്‍ യേഗ്യമായിരിക്കും. അതോടൊപ്പം ഇതുവഴി രണ്ട് രാജ്യങ്ങളിലെയും സര്‍ഗ്ഗാത്മകവും, കലാപരവും, സാങ്കേതികവും, സാമ്പത്തികവും, വിപണനപരവുമായ വിഭവങ്ങള്‍ ഇരു രാജ്യങ്ങള്‍ക്കും പൊതുവായി ഉപയോഗിക്കാനുമാകും. ഇത്തരത്തില്‍ സഹനിര്‍മ്മാണം നടത്തുന്ന ചിത്രങ്ങള്‍ക്ക് ഇരു രാജ്യങ്ങളിലേയും ചലച്ചിത്രോത്സവങ്ങളില്‍ ആഭ്യന്തര നിര്‍മ്മിത ചലച്ചിത്രങ്ങളായി പങ്കെടുക്കാം. ഒപ്പം ഇവയ്ക്ക് ഈ രണ്ടു രാജ്യങ്ങളില്‍ ഏതിലാണെങ്കിലും നിര്‍മ്മാണത്തിനും നിര്‍മ്മാണത്തിന് ശേഷവും നിലവിലുള്ള എല്ലാ ആനുകൂല്യങ്ങള്‍ക്കും അര്‍ഹതയുമുണ്ടായിരിക്കും. ചലച്ചിത്ര സഹനിര്‍മ്മാണ കരാര്‍ ഒപ്പിട്ടതിലുടെ കലയുടെയും സംസ്‌ക്കാരത്തിന്റെയും പരസ്പര കൈമാറ്റം സാദ്ധ്യമാകുകയും രണ്ടു രാജ്യങ്ങളിലേയും ജനങ്ങള്‍ തമ്മില്‍ നല്ല ബന്ധം സൃഷ്ടിക്കുകയും, പരസ്പരം കൂടുതല്‍ മനസിലാക്കാന്‍ കഴിയുകയും ചെയ്യും. അതോടൊപ്പം സിനിമാ നിര്‍മ്മാണത്തിന്റെ വിവിധ വശങ്ങളെ കുറിച്ചുള്ള ധാരണയും ഉണ്ടാക്കും. കൂടാതെ, ഈ കരാര്‍ കലാപരവും, സാങ്കേതികവും, സാങ്കേതികമല്ലാത്തതുമായ തൊഴില്‍ സാദ്ധ്യതയും വര്‍ദ്ധിപ്പിക്കും.
കോവിഡ് 19 പ്രതിരോധത്തിനായി പിഎം കെയേഴ്‌സ് ഫണ്ടിനു കീഴില്‍ 50,000 ‘മെയ്ഡ് ഇന്‍ ഇന്ത്യ’ വെന്റിലേറ്ററുകള്‍

വിവിധ സംസ്ഥാനങ്ങളിലും കേന്ദ്ര ഭരണപ്രദേശങ്ങളിലും സര്‍ക്കാര്‍ അധീനതയിലുള്ള പ്രത്യേക കോവിഡ് ആശുപത്രികള്‍ക്കായി 50,000 വെന്റിലേറ്ററുകള്‍ വിതരണം ചെയ്യും. ‘മെയ്ഡ് ഇന്‍ ഇന്ത്യ’ വെന്റിലേറ്ററുകള്‍ക്കായി പിഎം കെയേഴ്‌സ് ഫണ്ട് ട്രസ്റ്റ് 2000 കോടി രൂപ അനുവദിച്ചു. കുടിയേറ്റ തൊഴിലാളികളുടെ ക്ഷേമത്തിനായി 1000 കോടി രൂപയും വകയിരുത്തിയിട്ടുണ്ട്. ഈ 50,000 വെന്റിലേറ്ററുകളില്‍ 30,000-ഉം നിര്‍മ്മിക്കുന്നത് ഭാരത് ഇലക്ട്രോണിക്‌സ് ലിമിറ്റഡാണ്. ബാക്കിയുള്ള 20,000 വെന്റിലേറ്ററുകള്‍ അഗ്‌വ ഹെല്‍ത്ത് കെയര്‍ (10,000), എഎംടിസെഡ് ബേസിക് (5650), എഎംടിഇസെഡ് ഹൈ എന്‍ഡ് (4000), അലൈഡ് മെഡിക്കല്‍ (350) എന്നിവയാണ് നിര്‍മ്മിക്കുന്നത്. ഇതിനകം 2923 വെന്റിലേറ്ററുകള്‍ നിര്‍മ്മിച്ചു. അതില്‍ 1340 വെന്റിലേറ്ററുകള്‍ സംസ്ഥാനങ്ങള്‍ക്കും കേന്ദ്രഭരണപ്രദേശങ്ങള്‍ക്കും കൈമാറി. മഹാരാഷ്ട്ര (275), ഡല്‍ഹി (275), ഗുജറാത്ത് (175), ബിഹാര്‍ (100), കര്‍ണാടകം (90), രാജസ്ഥാന്‍ (75) തുടങ്ങിയ സംസ്ഥാനങ്ങളിലാണ് ആദ്യ ഘട്ടത്തില്‍ വെന്റിലേറ്ററുള്‍ എത്തിച്ചത്. ജൂണ്‍ അവസാനത്തോടെ 14,000 വെന്റിലേറ്ററുകള്‍ കൂടെ എല്ലാ സംസ്ഥാനങ്ങളിലേക്കും കേന്ദ്രഭരണപ്രദേശങ്ങളിലേയ്ക്കും അയക്കും. കുടിയേറ്റത്തൊഴിലാളികളുടെ ക്ഷേമത്തിനായി 1000 കോടി രൂപ ഇതിനകം സംസ്ഥാനങ്ങള്‍ക്കും കേന്ദ്രഭരണപ്രദേശങ്ങള്‍ക്കും കൈമാറിയിട്ടുണ്ട്. 2011 ലെ സെന്‍സസ് അനുസരിച്ചുള്ള ജനസംഖ്യ, കോവിഡ് രോഗികളുടെ എണ്ണം തുടങ്ങിയവ അടിസ്ഥാനമാക്കിയാണ് തുകയുടെ വിതരണം. കുടിയേറ്റത്തൊഴിലാളികളുടെ താമസം, ഭക്ഷണം, ചികിത്സ, ഗതാഗതം എന്നീ സൗകര്യങ്ങള്‍ക്കാണ് ഈ തുക ഉപയോഗിക്കുന്നത്. മഹാരാഷ്ട്ര (181 കോടി), ഉത്തര്‍പ്രദേശ് (103 കോടി), തമിഴ്നാട് (83 കോടി), ഗുജറാത്ത് (66 കോടി), ഡല്‍ഹി (55 കോടി), പശ്ചിമ ബംഗാള്‍ (53 കോടി), ബിഹാര്‍ (51 കോടി), മധ്യപ്രദേശ് (50 കോടി), രാജസ്ഥാന്‍ (50 കോടി), കര്‍ണാടക (34 കോടി) തുടങ്ങിയ സംസ്ഥാനങ്ങള്‍ക്കാണ് തുക അനുവദിച്ചത്.
പ്രധാനമന്ത്രിയും കുവൈത്ത് പ്രധാനമന്ത്രിയും ടെലിഫോണില്‍ സംസാരിച്ചു

കുവൈത്ത് പ്രധാനമന്ത്രി ബഹുമാനപ്പെട്ട ഷെയ്ഖ് സബാഹ് അല്‍-ഖാലിദ് അല്‍-ഹമദ് അല്‍-സബാഹുമായി പ്രധാനമന്ത്രി ടെലിഫോണില്‍ സംസാരിച്ചു. ബഹുമാനപ്പെട്ട കുവൈത്ത് അമീറിനും രാജകുടുംബത്തിനും കുവൈത്ത് ജനതയ്ക്കും പ്രധാനമന്ത്രി സൗഖ്യം നേര്‍ന്നു. അകലെയുള്ള അയല്‍പക്കമായ കുവൈത്തുമായുള്ള ബന്ധത്തിന് ഇന്ത്യ കല്‍പിക്കുന്ന വലിയ പ്രാധാന്യത്തിന് അദ്ദേഹം അടിവരയിട്ടു. കോവിഡ്- 19 മഹാവ്യാധി സംബന്ധിച്ച ആഭ്യന്തരവും രാജ്യാന്തരവുമായ കാര്യങ്ങള്‍ ഇരു നേതാക്കളും ചര്‍ച്ച ചെയ്തു. വിവരങ്ങള്‍ കൈമാറുന്നതിനും ഒപ്പം സഹകരണത്തിനും പരസ്പരം പിന്‍തുണയ്ക്കുന്നതിനും സാധ്യതയുള്ള മേഖലകള്‍ കണ്ടെത്തുന്നതിനുമായി ഉദ്യോഗസ്ഥര്‍ തമ്മില്‍ തുടര്‍ച്ചയായി ബന്ധപ്പെടുമെന്ന് ഇരുവരും പരസ്പരം സമ്മതിച്ചു. കുവൈത്തിലുള്ള ഗണ്യമായ ഇന്ത്യന്‍ സമൂഹം രാജ്യത്തിനു നല്‍കുന്ന സംഭാവനകള്‍ക്കു വിലകല്‍പിക്കുന്നു എന്നും ഇപ്പോഴത്തെ സാഹചര്യത്തില്‍ അവരുടെ സുരക്ഷയും ക്ഷേമവും ഉറപ്പുവരുത്തുന്നതു തുടരുമെന്നും ബഹുമാനപ്പെട്ട കുവൈത്ത് പ്രധാനമന്ത്രി അറിയിച്ചു. ദയാപൂര്‍ണമായ ഈ ഉറപ്പിനു പ്രധാനമന്ത്രി ഊഷ്മളമായ നന്ദിയും പ്രശംസയും അറിയിച്ചു.
മുംബൈയിൽ  തീപ്പിടുത്തത്തിൽ  ഉണ്ടായ ജീവഹാനിയിൽ പ്രധാനമന്ത്രി ദുഃഖം 				രേഖപ്പെടുത്തി

മുംബൈയിൽ തീപ്പിടുത്തത്തിൽ ഉണ്ടായ ജീവഹാനിയിൽ പ്രധാനമന്ത്രി ശ്രീ. നരേന്ദ്ര മോദി ദുഃഖം രേഖപ്പെടുത്തി. ” മുംബൈയിലെ തീപ്പിടുത്തത്തിൽ അതിയായി വേദനിക്കുന്നു. അനാഥരായ കുടുംബങ്ങളോടൊപ്പമാണ് എന്റെ ചിന്തകൾ . പരിക്കേറ്റവർ എത്രയും വേഗം സുഖം പ്രാപിക്കട്ടെയെന്ന് പ്രാർത്ഥിക്കുന്നു, ” പ്രധാനമന്ത്രി പറഞ്ഞു.
ജി.എസ്.റ്റി. ബില്‍ രാജ്യസഭയില്‍ പാസ്സായതിന് എല്ലാ കക്ഷികളിലെയും അംഗങ്ങള്‍ക്ക് പ്രധാനമന്ത്രിയുടെ നന്ദി

ചരക്ക് സേവന നികുതി (ജി.എസ്.റ്റി) ബില്‍ രാജ്യസഭയില്‍ പാസ്സായ വേളയില്‍ എല്ലാ കക്ഷികളുടെയും നേതാക്കളെയും അംഗങ്ങളെയും പ്രധാനമന്ത്രി ശ്രീ. നരേന്ദ്ര മോദി നന്ദി അറിയിച്ചു. സഹകരണ ഫെഡറലിസത്തിന്റെ ഏറ്റവും മികച്ച ഉദാഹരണമാണ് ജി.എസ്.റ്റി എന്ന് വിശേഷിപ്പിച്ച അദ്ദേഹം. ഈ പരിഷ്‌കാരം കയറ്റുമതി, മേയ്ക്ക് ഇന്‍ ഇന്ത്യ തുടങ്ങിയവയെ പ്രോത്സാഹിപ്പിക്കുകയും അതുവഴി കൂടുതല്‍ തൊഴില്‍ അവസരങ്ങള്‍ സൃഷ്ടിച്ചുകൊണ്ട് വര്‍ദ്ധിച്ച വരുമാനം പ്രദാനം ചെയ്യുമെന്ന് ചൂണ്ടിക്കാട്ടി. ”രാജ്യസഭയില്‍ ജി.എസ്.റ്റി. ബില്‍ പാസ്സായ ശരിക്കും ചരിത്രപരമായ ഈ വേളയില്‍ എല്ലാ കക്ഷികളുടെയും നേതാക്കളെയും അംഗങ്ങളെയും ഞാന്‍ നന്ദി അറിയിക്കുന്നു. ഇരുപത്തി ഒന്നാം നൂറ്റാണ്ടിന് ഒരു പരോക്ഷ നികുതി സംമ്പ്രദായം നല്‍കാനുള്ള നിര്‍ണ്ണായക തീരുമാനം കൈക്കൊണ്ട നമ്മുടെ എം.പി മാരെ അഭിനന്ദിക്കുക തന്നെ വേണം. എല്ലാ ഇന്ത്യാക്കാര്‍ക്കും പ്രയോജനം ലഭിക്കുന്നതും ഊര്‍ജ്ജസ്വേലവും ഏകീകൃതവുമായ ഒരു ദേശീയ വിപണി പരിപോഷിപ്പിക്കുന്നതുമായ ഒരു സംവിധാന ഏര്‍പ്പെടുത്തുന്നതില്‍ തുടര്‍ന്നും എല്ലാ കക്ഷികളുമായും സംസ്ഥാനങ്ങളുമായി സഹകരിച്ച് പ്രവര്‍ത്തിക്കും. ഈ പരിഷ്‌ക്കാരം മേയ്ക്ക് ഇന്‍ ഇന്ത്യയെ പരിപോഷിപ്പിക്കുന്നതോടൊപ്പം കയറ്റുമതിയെ സഹായിക്കുകയും അതുവഴി കൂടുതല്‍ തൊഴിലവസരങ്ങളിലൂടെ വര്‍ദ്ധിച്ച വരുമാനം ഉറപ്പുവരുത്തുകയും ചെയ്യും. സഹകരണ ഫെഡറിലിസത്തിന്റെ ഏറ്റവും നല്ല ഉദാഹരണമാണ് ജി.എസ്.റ്റി എന്ന് കൂട്ടിച്ചേര്‍ക്കാന്‍ ഞാന്‍ ആഗ്രഹിക്കുന്നു. നമുക്ക് ഒരുമിച്ച് ഇന്ത്യയെ പുരോഗതിയുടെ പുതിയ ഉയരങ്ങളിലെത്തിക്കാം”. പ്രധാനമന്ത്രി ട്വിറ്ററില്‍ പറഞ്ഞു.
പഞ്ചാബ് മുൻ മുഖ്യമന്ത്രി ശ്രീ പ്രകാശ് സിംഗ് ബാദലിന്  പ്രധാനമന്ത്രിയുടെ ജന്മദിന ആശംസ

പഞ്ചാബ് മുൻ മുഖ്യമന്ത്രി ശ്രീ പ്രകാശ് സിംഗ് ബാദൽ ജിയുടെ ജന്മദിനത്തിൽ പ്രധാനമന്ത്രി ശ്രീ നരേന്ദ്ര മോദി ആശംസകൾ നേർന്നു. ഒരു ട്വീറ്റിൽ പ്രധാനമന്ത്രി പറഞ്ഞു; "ഇന്ത്യയിലെ ഏറ്റവും ആദരണീയനായ രാഷ്ട്രതന്ത്രജ്ഞരിൽ ഒരാളായ ശ്രീ പ്രകാശ് സിംഗ് ബാദൽ ജിക്ക് ജന്മദിനാശംസകൾ. പഞ്ചാബിന്റെ, പ്രത്യേകിച്ച് സമൂഹത്തിലെ ദുർബല വിഭാഗങ്ങളുടെ പുരോഗതിക്കായി അദ്ദേഹം വളരെ കഠിനാധ്വാനം ചെയ്തിട്ടുണ്ട്. അദ്ദേഹത്തിന് ദീർഘവും ആരോഗ്യകരവുമായ ആയുസ്സ് നൽകാൻ ഞാൻ പ്രാർത്ഥിക്കുന്നു."
15ാമത് ഇന്ത്യ-യൂറോപ്യന്‍ യൂണിയന്‍ (വെര്‍ച്വല്‍) ഉച്ചകോടിയില്‍ പ്രധാനമന്ത്രി ശ്രീ. നരേന്ദ്ര മോദി നടത്തിയ ആദ്യ പരാമര്‍ശങ്ങള്‍

ബഹുമാനപ്പെട്ടവരേ, നമസ്‌കാരം! മാര്‍ച്ചില്‍ നടക്കേണ്ടിയിരുന്ന ഇന്ത്യ-യൂറോപ്യന്‍ യൂണിയന്‍ ഉച്ചകോടി കോവിഡ്- 19 നിമിത്തം മാറ്റിവെക്കേണ്ടിവന്നു. ഇപ്പോള്‍ വെര്‍ച്വല്‍ മാധ്യമത്തിലൂടെ നാം ബന്ധപ്പെടുന്നു എന്നതു സന്തോഷകരമാണ്. ആദ്യമായി ഞാന്‍ കൊറോണ നിമിത്തം യൂറോപ്പില്‍ ഉണ്ടായ മരണത്തില്‍ അനുശോചനം അറിയിക്കട്ടെ. തുടക്കമെന്ന നിലയില്‍ നിങ്ങള്‍ നടത്തിയ പരാമര്‍ശങ്ങള്‍ക്കു നന്ദി. നിങ്ങളെ പോലെ ഞാനും ഇന്ത്യയും യൂറോപ്യന്‍ യൂണിയനും തമ്മിലുള്ള ബന്ധം മെച്ചപ്പെടുത്തുന്നതിനു പ്രതിജ്ഞാബദ്ധമാണ്. അതിനായി ദീര്‍ഘദൃഷ്ടിയോടു കൂടിയ തന്ത്രപരമായ സമീപനം നാം കൈക്കൊള്ളണം. അതോടൊപ്പം, നിശ്ചിത സമയത്തിനകം നടപ്പാക്കാന്‍ സാധിക്കുന്ന ക്രിയാധിഷ്ഠിത അജണ്ട സൃഷ്ടിക്കണം. ഇന്ത്യയും യൂറോപ്യന്‍ യൂണിയനും സ്വാഭാവിക പങ്കാളികളാണ്. ലോകസമാധാനത്തിനും സുസ്ഥിരതയ്ക്കും നമ്മുടെ പങ്കാളിത്തം ഗുണകരമാകും. ഇന്നത്തെ ആഗോള സാഹചര്യത്തില്‍ ഇക്കാര്യം കൂടുതല്‍ വ്യക്തമാവുകയാണ്. ഇരുപക്ഷവും പ്രാപഞ്ചിക മൂല്യങ്ങളായ ജനാധിപത്യം, ബഹുസ്വരത, ഉള്‍ച്ചേര്‍ക്കല്‍, രാജ്യാന്തര സ്ഥാപനങ്ങളെ ആദരിക്കല്‍, ബഹു—, സ്വാതന്ത്ര്യം, സുതാര്യത എന്നിവ നിലനിര്‍ത്തിപ്പോരുന്നു. കോവിഡ്- 19നെ തുടര്‍ന്ന് ആഗോളതലത്തില്‍ പുതിയ സാമ്പത്തിക പ്രശ്‌നങ്ങള്‍ ഉയര്‍ന്നുവന്നിരിക്കുന്നു. ഇതു ജനാധിപത്യ രാജ്യങ്ങള്‍ തമ്മിലുള്ള മെച്ചപ്പെട്ട സഹകരണം ആവശ്യപ്പെടുന്നു. ഇപ്പോള്‍, നമ്മുടെ പൗരന്‍മാരുടെ ആരോഗ്യവും അഭിവൃദ്ധിയും വെല്ലുവിളി നേരിടുകയാണ്. നിയമാധിഷ്ഠിത രാജ്യാന്തര ക്രമം പല തരത്തിലുള്ള സമ്മര്‍ദങ്ങള്‍ക്ക് അടിപ്പെട്ടിരിക്കുകയാണ്. അത്തരമൊരു സാഹചര്യത്തില്‍ ഇന്ത്യ-യൂറോപ്യന്‍ യൂണിയന്‍ സാമ്പത്തിക പുനഃസംഘാടനത്തിലും മാനവികതയില്‍ ഊന്നിയ ആഗോളവല്‍ക്കരണം സാധ്യമാക്കുന്നതിലും പ്രധാനമാണ്. നിലവിലുള്ള വെല്ലുവിളികള്‍ക്കൊപ്പം കാലാവസ്ഥാ വ്യതിയാനം പോലുള്ള ദീര്‍ഘകാല വെല്ലുവിളികളും ഇന്ത്യക്കും യൂറോപ്യന്‍ യൂണിയനും പ്രധാനമാണ്. പുനരുപയോഗിക്കാവുന്ന ഊര്‍ജത്തിന്റെ ഉപയോഗം വര്‍ധിപ്പിക്കാനുള്ള ഇന്ത്യയുടെ ശ്രമത്തിന്റെ ഭാഗമായി ഞങ്ങള്‍ യൂറോപ്പില്‍നിന്നു നിക്ഷേപവും സാങ്കേതിക വിദ്യയും സ്വാഗതം ചെയ്യുന്നു. ഈ വെര്‍ച്വല്‍ ഉച്ചകോടി വഴി നമുക്കിടയിലുള്ള ബന്ധം മെച്ചപ്പെടുമെന്നു ഞാന്‍ കരുതുന്നു. ബഹുമാനപ്പെട്ടവരേ, നിങ്ങളോടു സംസാരിക്കാന്‍ അവസരം ലഭിച്ചതിലുള്ള സന്തോഷം ഞാന്‍ ഒരിക്കല്‍ക്കൂടി വ്യക്തമാക്കുന്നു.
പാരിസ് ഉടമ്പടി ഇന്ത്യ ശരിവയ്ക്കുന്നതിന് കേന്ദ്ര മന്ത്രിസഭയുടെ അംഗീകാരം

കാലാവസ്ഥാ വ്യതിയാനം സംബന്ധിച്ച പാരിസ് ഉടമ്പടി ഗാന്ധിജയന്തി ദിനമായ ഒക്‌ടോബര്‍ രണ്ട് മുതല്‍ ഇന്ത്യയില്‍ പ്രാബല്യത്തില്‍ വരുത്താനുള്ള നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. 2015 ഡിസംബര്‍ 12ന് 185 രാജ്യങ്ങള്‍ അംഗീകരിച്ച പാരിസ് ഉടമ്പടിയില്‍ കഴിഞ്ഞ ഏപ്രില്‍ 22ന് ന്യൂയോര്‍ക്കില്‍വച്ചാണ് ഇന്ത്യ ഒപ്പുവച്ചത്. ഇതുവരെ 191 രാജ്യങ്ങള്‍ ഇതില്‍ ഒപ്പുവച്ചുകഴിഞ്ഞു. മൊത്തം ആഗോളവാതക ബഹിര്‍ഗമനത്തിന്റെ 55% സംഭാവന ചെയ്യുന്ന 55 രാജ്യങ്ങള്‍ അംഗീകരിച്ചുകഴിഞ്ഞാല്‍ പാരിസ് ഉടമ്പടി നിലവില്‍ വരുമെന്നാണ് വ്യവസ്ഥ. ആഗോള വാതകബഹിര്‍ഗമനത്തിന്റെ 47.79% പങ്കാളിത്തമുള്ളതായി കണക്കാക്കുന്ന 61 രാജ്യങ്ങള്‍ ഉടമ്പടി അംഗീകരിക്കാനുള്ള സന്നദ്ധത അറിയിക്കുകയോ അംഗീകരിക്കുകയോ ചെയ്തിട്ടുണ്ട്. ഉടമ്പടി ഇന്ത്യ അംഗീകരിച്ചത് സമാന സാഹചര്യം നേരിടുന്ന കൂടുതല്‍ രാജ്യങ്ങള്‍ ആ ദിശയില്‍ തീരുമാനമെടുക്കാനും വൈകാതെ ഉടമ്പടി അംഗീകരിച്ച രാജ്യങ്ങളുടെ എണ്ണം 51.89% ആയി വര്‍ധിക്കാനും ഇടയാക്കും. ഈ വര്‍ഷാവസാനത്തിനു മുമ്പുതന്നെ ഈ കൂട്ടായ്മയ്ക്ക് ശക്തി പകരുകയും സമ്മതം പ്രകടിപ്പിക്കുകയും ചെയ്ത് കൂടുതല്‍ രാജ്യങ്ങള്‍ ഉടമ്പടി അംഗീകരിക്കും. ഇതോടെ ഉടമ്പടി പ്രാബല്യത്തില്‍ വരികയും കാലാവസ്ഥാ വ്യതിയാനത്തെ നേരിടാനുള്ള ആഗോള നടപടികള്‍ക്ക് അത് കൂടുതല്‍ പ്രേരണയാവുകയും ചെയ്യും. ഉടമ്പടി അംഗീകരിക്കാനുള്ള തീരുമാനത്തോടെ അത് നടപ്പില്‍ വരുത്താന്‍ ഉത്തരവാദിത്തമുള്ള സുപ്രധാന രാജ്യങ്ങളിലൊന്നായി ഇന്ത്യയും മാറും. ഇന്ത്യക്കു ലഭിക്കുന്ന നിര്‍ണായക പങ്കാളിത്തം പാരിസ് ഉടമ്പടിയുടെ കാര്യത്തില്‍ സുദൃഡമായ സമവായം ഉണ്ടാക്കാന്‍ വിനിയോഗിക്കും. പരിസ്ഥിതി സംരക്ഷണത്തിന്റെയും കാലാവസ്ഥാ നീതിയുടെയും കാര്യത്തില്‍ പ്രതിബദ്ധതയുള്ള ആഗോള സമൂഹത്തിനിടയില്‍ ഇന്ത്യയുടെ പ്രതികരണാത്മകമായ നേതൃത്വത്തെക്കുറിച്ച് കുറേക്കേൂടി വ്യക്തതയുണ്ടാകാന്‍ മന്ത്രിസഭാ യോഗ തീരുമാനം ഇടയാക്കും. പാരിസ് ഉടമ്പടി അംഗീകരിക്കുന്നതോടെ, അതിന്റെ ദേശീയ നിയമങ്ങള്‍, വികസന അജന്‍ഡ, നടപ്പാക്കല്‍ സാധ്യതകള്‍ക്ക് വഴിതേടല്‍, കാലാവസ്ഥാ വ്യതിയാനത്തിനെതിരായി പൊരുതുന്നതിലെ ആഗോള പ്രതിബദ്ധത നിശ്ചയിക്കല്‍ എന്നിവ കൈകാര്യം ചെയ്യാന്‍ സാധിക്കുമെന്നു പ്രഖ്യാപിക്കാന്‍കൂടി മന്ത്രിസഭാ യോഗം തീരുമാനിച്ചു. കാലാവസ്ഥാ നടപടികളുടെ 2020നു ശേഷമുളള കാര്യത്തിലാണ് പാരിസ് ഉടമ്പടി നിര്‍ണായകമാകുന്നത്. 2020നു മുമ്പുള്ള കാലയളവില്‍ വികസിത രാഷ്ട്രങ്ങള്‍ ക്യോട്ടോ പ്രോട്ടോക്കോളിന്റെ അടിസ്ഥാനത്തില്‍ പ്രവര്‍ത്തിക്കുകയും ചില വികസ്വര രാഷ്ട്രങ്ങള്‍ നിര്‍ബന്ധിത പ്രതിജ്ഞ എടുക്കുകയുമാണു ചെയ്യുന്നത്.
പൗരത്വ നിയമ ഭേദഗതി ഒരു ഇന്ത്യന്‍ പൗരനെപോലും ബാധിക്കില്ലെന്ന് ലോകസഭയില്‍ പ്രധാനമന്ത്രിയുടെ ഉറപ്പ്

രാഷ്ട്രപതിയുടെ നന്ദി പ്രമേയ ചര്‍ച്ചയ്ക്ക് പ്രധാനമന്ത്രി ലോകസഭയില്‍ ഇന്ന് മറുപടി നല്‍കി. പൗരത്വ ഭേദഗതി നിയമത്തെ കുറിച്ച് ദീര്‍ഘമായി സംസാരിക്കവെസ ഒരു ഇന്ത്യന്‍ പൗരനെ പോലും അത് ബാധിക്കില്ലെന്ന് പ്രധാനമന്ത്രി സഭയ്ക്ക് ഉറപ്പ് നല്‍കി. ഇതേ മാതൃകയില്‍ ചിന്തിച്ച മുന്‍ ഗവണ്‍മെന്റുകളെ പ്രധാനമന്ത്രി തന്റെ പ്രസംഗത്തില്‍ ചൂണ്ടിക്കാട്ടി. അയല്‍ രാജ്യങ്ങളില്‍ നിന്നുള്ള നൂനപക്ഷ വിഭാഗങ്ങളില്‍പ്പെട്ട അഭയാര്‍ത്ഥികള്‍ക്ക് ഇന്ത്യയില്‍ സംരക്ഷണം നല്‍കാന്‍ ആവശ്യമെങ്കില്‍ നിയമം ഭേദഗതി ചെയ്യുന്നതിനെ ഇന്ത്യയുടെ ആദ്യ പ്രധാനമന്ത്രി പണ്ഡിറ്റ് ജവഹര്‍ലാല്‍ നെഹ്‌റു പിന്‍തുണച്ചത് പ്രധാനമന്ത്രി ഉദ്ധരിച്ചു. ഇന്ത്യയെ ഭിന്നിപ്പിക്കാനുള്ള പാകിസ്ഥാന്റെ അജണ്ടയെ വ്യാപകമാക്കുകയാണ് ചില രാഷ്ട്രീയ കക്ഷികള്‍ ചെയ്യുന്നതെന്ന് പ്രധാനമന്ത്രി പറഞ്ഞു. പൗരത്വ ഭേദഗതി നിയമം ഒരു ഇന്ത്യന്‍ പൗരനെ പോലും ബാധിക്കില്ലെന്ന് അദ്ദേഹം ലോക്‌സഭയ്ക്ക് ഉറപ്പ് നല്‍കി. ‘പൗരത്വ നിയമ ഭേദഗതിയുടെ നടത്തിപ്പ് കൊണ്ട് ഏത് വിശ്വാസത്തിലും / മതത്തിലുംപ്പെട്ട ഒരു ഇന്ത്യാക്കാരനും യാതൊരു തരത്തിലുമുള്ള പ്രത്യാഘാതവും ഉണ്ടാവില്ലെന്ന് സ്പഷ്ടമാക്കാന്‍ ഞാന്‍ ആഗ്രഹിക്കുന്നു,’ അദ്ദേഹം പറഞ്ഞു.
യു.എന്‍.ഇ.പി. ചാംപ്യന്‍സ് ഓഫ് ദ് എര്‍ത്ത് അവാര്‍ഡ് പ്രധാനമന്ത്രി ഒക്ടോബര്‍ മൂന്നിന് ഏറ്റുവാങ്ങും

ഒക്ടോബര്‍ മൂന്നിന് ന്യൂഡെല്‍ഹി പ്രവാസി ഭാരതീയ കേന്ദ്രത്തില്‍ നടക്കുന്ന പ്രത്യേക ചടങ്ങില്‍ ഐക്യരാഷ്ട്രസംഘടനയുടെ പരമോന്നത പരിസ്ഥിതി പുരസ്‌കാരമായ യു.എന്‍.ഇ.പി. ചാംപ്യന്‍സ് ഓഫ് ദ് എര്‍ത്ത് അവാര്‍ഡ് പ്രധാനമന്ത്രി ശ്രീ. നരേന്ദ്ര മോദി ഏറ്റുവാങ്ങും. ന്യൂയോര്‍ക്ക് സിറ്റിയില്‍ നടന്ന 73ാമത് യു.എന്‍. പൊതു അസംബ്ലിക്കിടെ സെപ്റ്റംബര്‍ 26നു പ്രഖ്യാപിക്കപ്പെട്ട അവാര്‍ഡ് യു.എന്‍.സെക്രട്ടറി ജനറല്‍ അന്റോണിയോ ഗട്ടറസാണു സമ്മാനിക്കുക. പ്രധാനമന്ത്രി ചടങ്ങില്‍ പ്രസംഗിക്കും. രാജ്യാന്തര സൗരോര്‍ജ സഖ്യം രൂപീകരിക്കുന്നതിനു മുന്‍കൈ എടുത്തതും 2022 ആകുമ്പോഴേക്കും ഒറ്റത്തവണ ഉപയോഗിക്കുന്ന പ്ലാസ്റ്റിക് ഇന്ത്യയില്‍നിന്നു പൂര്‍ണമായും ഒഴിവാക്കുമെന്ന പ്രതിജ്ഞ കൈക്കൊണ്ടതും പരിഗണിച്ചാണ് പ്രധാനമന്ത്രിക്കു നേതൃവിഭാഗത്തിലുള്ള അവാര്‍ഡ്. പരിസ്ഥിതിക്കുമേല്‍ ഗുണകരമായ പരിവര്‍ത്തനം വരുത്തിയ പ്രവര്‍ത്തനം കാഴ്ചവെച്ച ഗവണ്‍മെന്റ്, സിവില്‍ സമൂഹം, സ്വകാര്യ മേഖല എന്നിവയില്‍നിന്നുള്ള മികച്ച നേതാക്കള്‍ക്കാണ് ചാംപ്യന്‍സ് ഓഫ് ദ് എര്‍ത്ത് പുരസ്‌കാരം പ്രതിവര്‍ഷം നല്‍കിവരുന്നത്.
ലോകമെങ്ങുമുള്ള ഗുജറാത്തികള്‍ക്ക് പ്രധാനമന്ത്രിയുടെ നവവത്സരാശം

ലേകമെങ്ങുമുള്ള ഗുജറാത്തികള്‍ക്ക് പ്രധാനമന്ത്രി ശ്രീ. നരേന്ദ്ര മോദി പുതുവത്സര പിറവിയോടനുബന്ധിച്ച് ആശംസകള്‍ നേര്‍ന്നു. ദീപാവലിയുടെ പിറ്റേന്നാണ് ഗുജറാത്തി പുതുവര്‍ഷം ആരംഭിക്കുന്നത്. ”ഇന്ന്, ദീവാളിയുടെ പിറ്റേന്ന്, ഗുജറാത്തികള്‍ക്ക് പുതുവത്സരം പിറക്കുകയാണ്. ലോകമെമ്പാടുമുള്ള ഗുജറാത്തികള്‍ക്ക് എന്റെ നവവത്സര ആശംസകള്‍. ഈ വര്‍ഷം സന്തോഷം നിറഞ്ഞതാകട്ടെ”. പ്രധാനമന്ത്രി പറഞ്ഞു.
ഇന്ത്യാ - ബെലാറസ് ഉഭയകക്ഷി നിക്ഷേപ ഉടമ്പടി ഒപ്പിടാന്‍ മന്ത്രിസഭയുടെ അംഗീകാരം

ഇന്ത്യം ബെലാറസും തമ്മില്‍ നിക്ഷേപങ്ങള്‍ സംബന്ധിച്ച് ഉഭയകക്ഷി നിക്ഷേപ കരാര്‍ ഒപ്പിടാനും സാധുകരിക്കാനുമുള്ള നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. ഇരു രാജ്യങ്ങള്‍ക്കുമിടയിലെ നിക്ഷേപങ്ങളുടെ ഒഴുക്ക് വര്‍ദ്ധിപ്പിക്കാന്‍ കരാര്‍ വഴിയൊരുക്കും. നിക്ഷേപകരുടെ ആത്മവിശ്വാസം മെച്ചപ്പെടുത്തുന്നതു വഴി നേരിട്ടുള്ള വിദേശ നിക്ഷേപത്തിനും (എഫ്.ഡി.ഐ) വിദേശങ്ങളിലെ നേരിട്ടുള്ള നിക്ഷേപത്തിനും (ഒ.ഡി.ഐ.) ഉള്ള അവസരങ്ങള്‍ വര്‍ദ്ധിക്കുകയും അതിലൂടെ തൊഴില്‍ ഉല്‍പ്പാദനത്തിന് അനുഗുണമായ സാഹചര്യമുണ്ടാവുകയും ചെയ്യും. യൂറേഷ്യന്‍ സാമ്പത്തിക യൂണിയനിലെ (ഇ.എ.ഇ.യു) അംഗമായതിനാല്‍ ബെലാറസുമായി ഒരു ഉഭയകക്ഷി നിക്ഷേപ ഉടമ്പടി ഒപ്പിടുന്നത് തന്ത്രപരമായ സംരംഭമായും വര്‍ത്തിക്കും. ഒരു മാതൃക ഉഭയകക്ഷി നിക്ഷേപ ഉടമ്പടിയുടെ അടിസ്ഥാനത്തില്‍ കിര്‍ഗിസ്ഥാനുമായി ഇന്ത്യ ഇതിനകം ചര്‍ച്ച തുടങ്ങി കഴിഞ്ഞു. ഒപ്പം റഷ്യന്‍ ഫെഡറേഷനുമായി ഒരു പുതിയ ഉഭയകക്ഷി നിക്ഷേപ കരാര്‍ സംബന്ധിച്ച ചര്‍ച്ചയും നടത്തി വരികയാണ്.
ഐക്യരാഷ്ട്രസഭാ ദിനത്തില്‍ ഐക്യരാഷ്ട്രസഭയ്ക്ക് പ്രധാനമന്ത്രിയുടെ ആശംസ

യു.എന്‍ ദിനത്തില്‍ ഐക്യരാഷ്ട്രസഭയ്ക്ക് പ്രധാനമന്ത്രി ശ്രീ.നരേന്ദ്ര മോദി ആശംസകള്‍ നേര്‍ന്നു. ‘ഐക്യരാഷ്ട്രസഭാ ദിനത്തില്‍ ആശംസകള്‍. ലോക സമാധാനം അഭിവൃദ്ധിപ്പെടുത്താനുള്ള യു.എന്നിന്റെ പരിശ്രമങ്ങളെ ഞങ്ങള്‍ അഭിനന്ദിക്കുകയും അതിന്റെ മാര്‍ഗ നിര്‍ദ്ദേശത്തിന് കീഴിലുള്ള വൈവിധ്യങ്ങളായ ഉദ്യമങ്ങളെ പ്രകീര്‍ത്തിക്കുകയും ചെയ്യുന്നു’, പ്രധാനമന്ത്രി പറഞ്ഞു.
ജപ്പാന്‍ പ്രതിരോധമന്ത്രി ശ്രീ. ജെന്‍ നകതാനി പ്രധാനമന്ത്രിയെ സന്ദര്‍ശിച്ചു

ജപ്പാന്‍ പ്രതിരോധമന്ത്രി ശ്രീ. ജെന്‍ നകതാനി ഇന്നു പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ഈ മാസമാദ്യം ധാക്കയിലുണ്ടായ ഭീകവാദി ആക്രമണത്തില്‍ ജപ്പാന്‍ പൗരന്മാര്‍ക്കു ജീവന്‍ നഷ്ടപ്പെടാനിടയായതില്‍ പ്രധാനമന്ത്രി അനുശോചനമറിയിച്ചു. തീവ്രവാദത്തിനെതിരെ ഉഭയകക്ഷി സഹകരണവും ബഹുകക്ഷി സഹകരണവും ഉണ്ടാവണമെന്നു പ്രധാനമന്ത്രി ആവശ്യപ്പെട്ടു. ഉഭയകക്ഷി പ്രതിരോധ സഹകരണ പദ്ധതികളെക്കുറിച്ചു ശ്രീ. നകതാനി പ്രധാനമന്ത്രിയോടു വിശദീകരിച്ചു. 2016 ഫെബ്രുവരിയില്‍ വിശാഖപട്ടണത്തു നടന്ന ഇന്റര്‍നാഷണല്‍ ഫഌറ്റ് റിവ്യൂവിലും 2016 ജൂണില്‍ ജാപ്പനീസ് തീരത്തു നടന്ന മലബാര്‍ എക്‌സര്‍സൈസിലും ജപ്പാന്‍ പങ്കെടുത്തതിനെ പ്രധാനമന്ത്രി സ്വാഗതം ചെയ്തു. പൂര്‍വ, ദക്ഷിണപൂര്‍വ ഏഷ്യയിലെ മേഖലാതല സംഭവവികാസങ്ങളെക്കുറിച്ചും പ്രധാനമന്ത്രിക്കു ശ്രീ. നകതാനി വിശദീകരണം നല്‍കി. ഈ വര്‍ഷാവസാനം ജപ്പാനില്‍ നടക്കുന്ന ആന്വല്‍ സമ്മിറ്റില്‍ പങ്കെടുക്കാനുള്ള പ്രതീക്ഷയിലാണെന്നും പ്രധാനമന്ത്രി പറഞ്ഞു.
സംസ്ഥാനങ്ങളെ ദേശീയ ചെറുകിട സമ്പാദ്യ ഫണ്ടി(നാഷണല്‍ സ്‌മോള്‍ സേവിംഗ്‌സ് ഫണ്ട്)ല്‍ നിക്ഷേപിക്കുന്നതില്‍ നിന്നും 1-04-2016ല്‍ ഒഴിവാക്കിയ നടപടിക്ക് കേന്ദ്ര മന്ത്രിസഭാ യോഗം അംഗീകാരം നല്‍കി.

പ്രധാനമന്ത്രി ശ്രീ. നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അരുണാചല്‍ പ്രദേശ്, ഡല്‍ഹി, കേരള, മദ്ധ്യപ്രദേശ് എന്നിവ ഒഴികെയുള്ള സംസ്ഥാനങ്ങളെയും കേന്ദ്ര ഭരണപ്രദേശങ്ങളേയും ചെറുകിട സമ്പാദ്യ ഫണ്ടില്‍ നിക്ഷേപിക്കുന്നതില്‍ നിന്നും 2016 ഏപ്രില്‍ ഒന്നുമുതല്‍ ഒഴിവാക്കിയ നടപടിക്ക് അംഗീകാരം നല്‍കി. അതോടൊപ്പം ദേശീയ ചെറുകിട സമ്പാദ്യപദ്ധതിയില്‍ നിന്നും ഭക്ഷ്യ സബ്‌സിഡി ആവശ്യങ്ങള്‍ക്കായി ഒറ്റത്തവണ വായ്പായി 4500 കോടി രൂപ ഫുഡ് കോര്‍പ്പറേഷന്‍ ഓഫ് ഇന്ത്യയ്ക്ക് നല്‍കുന്നതിനും അംഗീകാരം നല്‍കി. -ഒഴിവാക്കാത്ത സംസ്ഥാനങ്ങളില്‍ അരുണാചര്‍ പ്രദേശ് ദേശീയ ചെറുകിട സമ്പാദ്യപദ്ധതിയില്‍ നിന്നുള്ള നിക്ഷേപങ്ങള്‍ക്ക് 100 ശതമാനം തുല്യമായ തുക ആ സംസ്ഥാനത്തിനുള്ളില്‍ വായ്പയായി നല്‍കണം. അതേസമയം കേരളം, ഡല്‍ഹി, മദ്ധ്യപ്രദേശ് തുടങ്ങിയ സംസ്ഥാനങ്ങള്‍ പിരിച്ചെടുക്കുന്നതിന്റെ 50 ശതമാനം ആ സംസ്ഥാനത്തിനുള്ളില്‍ വായ്പ നല്‍കണം. -ഫുഡ് കോര്‍പ്പറേഷന്‍ ഓഫ് ഇന്ത്യ (എഫ്.സി.ഐ)ക്ക് വായ്പ തുകയും അതിന്റെ പലിശയും നല്‍കുന്നതിനായി ഭക്ഷ്യ-പൊതുവിതരണ സംവിധാനത്തിലൂടെ ബജറ്റ് വിഹിതമായി ആവശ്യം വേണ്ട ഫണ്ട് നല്‍കുന്നുണ്ട്. ആ സാഹചര്യത്തില്‍ ദേശീയ ചെറുകിട സമ്പാദ്യപദ്ധതിയില്‍ നിന്നും ഇപ്പോള്‍ ലഭ്യമാക്കുന്ന ഈ വായ്പ തുക അതിന്റെ ആദ്യഗഢുവായി കരുതി തിരിച്ചടയ്ക്കുന്നതിനുള്ള നടപടികള്‍ സ്വീകരിക്കണം. ദേശീയ ചെറുകിട സമ്പാദ്യപദ്ധതിയില്‍ നിന്നുള്ള ഫണ്ടിനനുസൃതമായി നിലവിലെ ബാങ്ക് കണ്‍സോര്‍ഷ്യത്തില്‍ നിന്നുള്ള വായ്പാ പരിധി എഫ്.സി.ഐക്ക് കുറയ്ക്കാം. -ഭക്ഷ്യ-പൊതുവിതരണ വകുപ്പും ദേശീയ ചെറുകിട സമ്പാദ്യപദ്ധതിക്ക് വേണ്ടി ധനമന്ത്രാലയവും ചേര്‍ന്ന് തിരിച്ചടയ്‌ക്കേണ്ട പലിശനിരക്കിനെയും മുതലിനെയും കുറിച്ച് തീരുമാനിക്കാനായി നിയമപരമായി നിലനില്‍ക്കുന്ന ഒരു കരാര്‍ ഒപ്പിടും. അടുത്ത 2 മുതല്‍ 5 വര്‍ഷത്തിനിടയില്‍ എഫ്.സി.ഐയുടെ പുനഃസംഘടനയും ഇതില്‍ തീരുമാനിക്കും. സംസ്ഥാനങ്ങളെ ചെറുകിട നിക്ഷേപ ഫണ്ട് പദ്ധതിയില്‍ നിന്നും ഒഴിവാക്കികഴിയുമ്പോള്‍ കേന്ദ്രസര്‍ക്കാരിന്റെ പക്കലുള്ള നിക്ഷേപ തുക വര്‍ദ്ധിക്കും. ഇങ്ങനെ ചെറുകിട നിക്ഷേപ ഫണ്ട് കൂടുതലുണ്ടാകുന്നതുകൊണ്ട് സര്‍ക്കാരിന് പൊതുവിപണിയില്‍ നിന്നുള്ള വായ്പകള്‍ കുറച്ചുകൊണ്ടുവരാനും കഴിയും. അതേസമയം സംസ്ഥാനങ്ങളുടെ പൊതുവിപണിയില്‍ നിന്നുള്ള വായ്പ വര്‍ദ്ധിക്കുകയും ചെയ്യും. കേന്ദ്ര-സംസ്ഥാന സര്‍ക്കാരുകളുടെ സംയുക്ത വായ്പാവശ്യത്തെതുടര്‍ന്ന് വരുമാനത്തിലുണ്ടാകുന്ന വര്‍ദ്ധന പരിമിതമായിരിക്കും. എഫ്.സി.ഐയുടെ വായ്പയിലും പലിശയിലുമുണ്ടാകുന്ന കുറവും വ്യത്യാസവും ഇന്ത്യാ ഗവണ്‍മെന്റിന്റെ ഭക്ഷ്യ സബ്‌സിഡിയില്‍ പ്രതിഫലിക്കും. സംസ്ഥാനങ്ങളെ ചെറുകിട സമ്പാദ്യപദ്ധതിയില്‍ നിന്നും ഒഴിവാക്കാനും അതില്‍ നിന്ന് എഫ്.സി.ഐക്ക് വായ്പ നല്‍കാനുമുള്ള തീരുമാനം ഒരു അധികഭാരവും സര്‍ക്കാരിനുനണ്ടാക്കില്ലെന്ന് മാത്രമല്ല, കേന്ദ്ര സര്‍ക്കാരിന്റെ ഭക്ഷ്യസബ്‌സിഡി ബില്ലില്‍ പ്രതീക്ഷിക്കുന്നതിലും കുറവുണ്ടാക്കും. അരുണാചല്‍ പ്രദേശ്, ഡല്‍ഹി, കേരള, മദ്ധ്യപ്രദേശ് എന്നീ സംസ്ഥാനങ്ങള്‍ക്ക് വീണ്ടും ചെറുകിട സമ്പാദ്യപദ്ധതിയില്‍ നിന്നും വായ്പ ലഭ്യമാകും. അതേസമയം പൊതുവിപണിയില്‍ നിന്നും വായ്പയെടുക്കാന്‍ അര്‍ഹതയുള്ള രാജ്യത്തെ മറ്റ് 26 സംസ്ഥാനങ്ങളും പുതുച്ചേരിയും ദേശീയ ചെറുകിട സമ്പാദ്യപദ്ധതിയില്‍ നിന്നുള്ള വായ്പ എടുക്കല്‍ അവസാനിപ്പിക്കാന്‍ തീരുമാനിച്ചു.
സ്ഥിതിവിവരക്കണക്കു ശേഖരിക്കുന്നതിനുള്ള നിയമം, 2008 ഭേദഗതി ചെയ്യുന്നതിനു മന്ത്രിസഭയുടെ അനുമതി

ഭരണഘടന (ജമ്മു കശ്മീരിനു ബാധകമായത്) ഉത്തരവ്-1954നു സമാനമായി ഭരണഘടനയുടെ ഏഴാം അനുബന്ധത്തില്‍ പട്ടിക ഒന്നി(കേന്ദ്ര പട്ടിക)ലെയും പട്ടിക മൂന്നി(പൊതുപട്ടിക)ലെയും ഏതു വിവരത്തെയും സംബന്ധിച്ച് പ്രസക്തമായ ജമ്മു കാശ്മീരിലെ സ്ഥിതിവിവരക്കണക്കുകള്‍ കൂടി സ്ഥിതിവിവരക്കണക്കു ശേഖരിക്കല്‍ നിയമം-2008ന്റെ അധികാരപരിധിയില്‍ പെടുത്താനുള്ള ബില്‍ പാര്‍ലമെന്റില്‍ അവതരിപ്പിക്കാനുള്ള നിര്‍ദേശത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. ഭേദഗതിയോടെ ഭരണഘടന (ജമ്മു കശ്മീരിനു ബാധകമായത്) ഉത്തരവ് 1954ന്റെ പരിധിയില്‍പ്പെടാത്ത കാര്യങ്ങളില്‍ ജമ്മു കശ്മീര്‍ സംസ്ഥാനത്തു കൂടി സ്ഥിതിവിവരക്കണക്കു ശേഖരിക്കല്‍ നിയമം ബാധകമാകും. വിവരശേഖരണ പ്രവര്‍ത്തനം ഏകോപിപ്പിക്കുന്നതിനും അനാവശ്യമായി ഒന്നിലേറെ തവണ വിവരശേഖരണം നടത്തുന്നത് ഒഴിവാക്കാന്‍ ഗവണ്‍മെന്റ് വകുപ്പുകള്‍ക്ക് ഉപദേശം നല്‍കുന്നതിനും കേന്ദ്രത്തിലും എല്ലാ സംസ്ഥാനങ്ങളിലും കേന്ദ്രഭരണപ്രദേശങ്ങളിലും നോഡല്‍ ഓഫീസര്‍മാരെ നിയമിക്കാന്‍ സാധിക്കുകയും ചെയ്യും.
ഗാന്ധിജിയുടെ പ്രവര്‍ത്തനശൈലി മനസ്സിലുണ്ടാകണമെന്ന് ഐ.എ.എസ്. പ്രൊബേഷനര്‍മാരോട് പ്രധാനമന്ത്രി

2015 ബാച്ചിലെ 181 ഐ.എ.എസ്. പ്രൊബേഷണര്‍മാരുമായി പ്രധാനമന്ത്രി ശ്രീ. നരേന്ദ്ര മോദി ആശയവിനിമയം നടത്തി. തീരുമാനങ്ങള്‍ കൈക്കൊള്ളുമ്പോള്‍ ദരിദ്രരില്‍ ദരിദ്രരുടെ ക്ഷേമത്തെക്കുറിച്ചു ചിന്തിച്ചിരുന്ന മഹാത്മാഗാന്ധിയുടെ രീതിയെക്കുറിച്ച് ഓര്‍ക്കണമെന്ന് അദ്ദേഹം ഐ.എ.എസ്. പ്രൊബേഷനര്‍മാരെ ആഹ്വാനം ചെയ്തു. പ്രൊബേഷനര്‍മാരില്‍ പലരും നേരത്തേ സ്വകാര്യമേഖലയില്‍ ജോലി ചെയ്തിട്ടുള്ളവരാണെന്ന വസ്തുത ചൂണ്ടിക്കാട്ടിയ പ്രധാനമന്ത്രി, മുമ്പു ചെയ്തിരുന്നതു ജോലിയാണെന്നും ഇനി ചെയ്യാന്‍ പോകുന്നതു സേവനമാണെന്നും തിരിച്ചറിയണമെന്ന് അഭ്യര്‍ഥിച്ചു. വടക്കുകിഴക്കന്‍ മേഖലയുടെ പുരോഗതിയുടെ പ്രാധാന്യം അദ്ദേഹം ഉയര്‍ത്തിക്കാട്ടി. ആ മേഖലയില്‍ വികസനം യാഥാര്‍ഥ്യമാകുന്നതു രാഷ്ട്രത്തെയാകെ മുന്നോട്ടു നയിക്കുമെന്നു ചൂണ്ടിക്കാണിക്കുകയും ചെയ്തു. ഇന്ത്യയൊട്ടാകെ നാലു പതിറ്റാണ്ടു സഞ്ചരിച്ചതും മുഖ്യമന്ത്രിയായി പ്രവര്‍ത്തിച്ചതും പ്രധാനമന്ത്രിയെന്ന ഉത്തരവാദിത്തം നിറവേറ്റുന്നതിനു സഹായകമായിട്ടുണ്ടെന്ന് ഒരു ചോദ്യത്തിന് ഉത്തരമായി ശ്രീ. നരേന്ദ്ര മോദി വിശദീകരിച്ചു.
രാജ്യത്ത് വിവിധ ആഘോഷങ്ങളുടെ വേളയിൽ പ്രധാനമന്ത്രി ജനങ്ങൾക്ക് ആശംസകൾ അറിയിച്ചു

രാജ്യത്തൊട്ടാകെയുള്ള വിവിധ ആഘോഷ വേളയിൽ പ്രധാനമന്ത്രി ശ്രീ നരേന്ദ്ര മോദി ജനങ്ങൾക്ക് ആശംസകൾ അറിയിച്ചു “നമ്മൾ രാജ്യത്തുടനീളം വിവിധ ആഘോഷങ്ങൾ കൊണ്ടാടുകയാണ്, കൂടാതെ നമ്മുടെ പരമ്പരാഗത കലണ്ടർ അനുസരിച്ച് പുതുവർഷത്തിന്റെ ആരംഭവും. ഉഗാഡി, ഗുഡി പാട് വ,നവ് രേഹ്, സജിബു ചെയ്റാവ്ബ എന്നീ ആഘോഷങ്ങൾക്ക് ആശംസകൾ. ഈ ശുഭകരമായ അവസരങ്ങൾ നമ്മുടെ ജീവിതത്തിൽ നല്ല ആരോഗ്യവും സന്തോഷവും സമൃദ്ധിയും കൈവരിക്കട്ടെ.” നമ്മുടെ രാജ്യം കോവിഡ്-19 ഭീഷണിയെ നേരിടുന്ന സമയത്താണ് ഈ ആഘോഷങ്ങൾ. നമ്മുടെ ആഘോഷങ്ങൾ സാധാരണപോലെ ആയിരിക്കില്ല, പക്ഷേ അവ സാഹചര്യങ്ങളെ മറികടക്കാനുള്ള നമ്മുടെ നിശ്ചയദാര്‍ഢ്യത്തെ ശക്തിപ്പെടുത്തും. കോവിഡിനെതിരെ പോരാടുന്നതിന് ഒരുമിച്ചു പ്രവർത്തിക്കുന്നത് നമുക്ക് തുടരാം” പ്രധാനമന്ത്രി ട്വീറ്റിലൂടെ പറഞ്ഞു.